정조 14년
庚戌二月二十九日辰時上御熙政堂翰林召試大臣備局堂上引見入侍時都承旨徐邁修左承旨趙衍德右承旨李益運左副承旨申耆右副承旨洪聖淵同副承旨金履翼假注書沈象奎李海隣事變假注書柳師模記注官趙慶遠金鳳顯檢校直閣李晩秀尹行任司直鄭昌順刑曹判書金思穆知訓鍊徐有大行副司直李柱國弘文提學徐有隣一提學鄭民始藝文提學吳載純同春秋徐鼎修以次侍立上曰大臣果已造朝耶耆曰臣於入侍之際聞大臣方詣閤云矣上曰今旣詣閤卽次監事入侍事傳諭于大臣師模承命出回奏曰臣傳宣聖諭於左議政則以爲臣初伏承次對入侍之命故冒沒詣閤方欲少陳衷曲而退矣侍衛承史今皆入侍則乃是召試殿座也至於以監事參試之命臣不敢承當云矣上曰予御法服臨殿已久而以監事之不入尙未開場方此苦待矣旣詣閤外而反着時服無意承命其在國體豈容如是卽爲改服入參事更爲傳諭師模承命出回奏曰臣更傳聖諭於左議政則以爲聖敎之下極爲惶悚而目下情勢決不敢入參試事云矣上曰親臨召試若無監事則誰將考券乎卽速入來事更爲傳諭師模承命出回奏曰臣更傳聖諭於左議政則以爲旣已親臨則監事有無似不關緊臣決難承命云矣上曰然則將使予親考試券乎監事不可不參斯速入來先爲參坐至於考券時立落自有諸堂之議定然則試事與處義可得兩便之道以此意更爲傳諭師模承命出回奏曰臣更傳聖諭於左議政則以爲聖敎至此臣尤增死罪而至於參試之命百爾思之決不敢奉承云矣上曰予甚苦矣旣已設場而寧可以無監事罷場乎卽爲入來事更爲傳諭師模承命出回奏曰臣更傳聖諭於左議政則以爲若以次對有入侍之命則臣謹雷冒沒承膺而臣昨旣以圈事厚被臺論今又以試事晏然入參則道理廉防豈可成說乎寧被方命之誅臣不敢奉承云矣上曰私義雖欲自引國體獨不可顧乎卽速入來事更爲傳諭師模承命出回奏曰臣更傳聖諭於左議政則以爲臣之不敢承命之意已盡仰暴矣今方冒萬死退去闕外以爲俟勘之計云矣上曰大臣方在何處師模曰已出到肅章門矣上曰然則以次對入侍事兼春秋更爲傳諭處遠承命出回奏曰大臣令方入來矣上曰注書出去引接可也象奎承命出偕入進伏上曰大臣今方勉出而次對班列豈可以武將一人爲之乎禁營習陣似已罷矣禁將催促入來御將則病勢難强退去可也濟恭曰昨日侵早動駕今又臨殿連日勞動之餘聖體若何上曰一樣矣濟恭曰緣臣無狀誤了圈事至被人言臣何敢抗顔登對而史官屢臨聖諭鄭重至有次對進定之敎故臣雖爲陳衷曲黽勉登筵臺論旣如是峻發名以大臣者視若尋常揚揚冒進則一身之廉防已無可言而國體損傷後弊所關當如何哉伏願聖明亟治臣罪以謝人言上曰過矣人言雖有所云云不果示以慨然之意別無深緊之語則卿何必如是過引乎濟恭曰臺疏所謂主圈之大臣拘於格例不得請罷云者豈可但以慨然論哉以此所遭若不處義而視同無故者然則竊恐臺言反輕而廉防掃地伏願早賜斥退焉上曰俄者箚批已爲悉諭姑以不欲激成之意處分止此然可知臺疏之出於挾雜此何足深責乎召試開場已至半日予亦臨殿企待而以卿不卽膺命之故尙此遲延寧有無監事而考試之例乎卿旣一番陳箚則亦足爲一伸卿須諒之卽爲勉膺可也濟恭曰臣旣忝在具瞻之地而人言之來不知自引則臺閣論事之風其將弁髦而大官之僨事者亦無所知懲此豈細故也哉更願深加體諒焉上曰卿言然則然矣而今此試事所關甚重半日開場不容遽撤私義姑無論國體不可不念卽爲勉膺可也濟恭曰臣若有一分承膺之路則聖諭如是縷縷何敢不思奉承而第臣情地實難承命臣謹當縮伏於此以待試事之畢而退去矣上曰予雖欲曲爲之地首揆旣可勉出卿方獨賢豈可因一微事輕許曲副乎到今國體事面不得不勉回卿心予不必多誥卿若終不回聽則只有終日竟夕相對默企而已濟恭曰聖敎至此臣惶恐抑塞不知所達矣良久耆曰今日擧措曾所未有之事矣殿下臨殿試官入庭而上下相持節拍無期臣不勝憂慨敢此仰達矣上曰予欲不言而承宣有此奏今日國體果是前所未有之事矣濟恭曰承宣之言果是矣到此地頭臣身固不敢自有雖今日膺命明日遭言亦何可顧恤乎奉承之外無他可達矣上曰卿善思矣今則事將就緖卿卽爲出去改服入來仍敎曰贊儀引接可也上曰沈勗之翰圈事在於何年耆曰甲戌年間曾有是事矣聖淵曰應試人方待閤外當着黑團領而屢次申飭終不操着事體所在誠極未安本院請推之外無他可施之罰何以爲之乎上曰斯速入來事更爲嚴飭履喬等不卽承命入來上曰竝招入可也履喬等又不承命上曰召試姑無論旣有招入之命則其在分義寧有不入之理而是必院吏傳命不能分明之致院吏事極爲駭然兵判出坐閤外捉入當該院吏決棍十度首吏則決棍五度可也履喬等乃承命進伏殿庭引儀唱試官以下四拜履喬等不爲參拜上曰旣入殿庭不拜君父此輩亦可謂有臣分乎無論應試與否焉敢不爲拜禮乎履喬等隨參拜禮訖上命試官書御題揭板仍命頒紙履喬等不卽祗受上曰自上頒給之物何救不受乎承旨以此申飭使之卽爲領受仍令分坐製進可也耆益運等俱以上敎屢度飭諭於應試諸人履喬等遂皆祗受上曰應試人等稍稍承命試事將成矣仍敎曰抄啓文臣亦或有自書之例陪入書吏竝令出送各自乎書以進可也履喬等雖已分券就坐無意操筆應製上曰今此御題卽先朝改翰薦爲圈點之事也先大王盛德大業在於祛偏私三字題意所重若此而爾等如不欲應製則其罪當如何予之必欲完成圈試者非爲爾等地也亦所以仰體之意也爾等則試畢後當被違拒之罪其在爾而處義亦宜卽速製呈仍被當被之罪然後可安爾等之心也斯速製呈之意承旨更爲嚴飭可也上曰次對爲之濟恭曰近日備局公事別無稟定者矣上曰具庠事旣有待卿登筵加等處勘之敎其委折何如也濟恭曰凡於動駕時東西班待初嚴下預爲整齊大臣則二嚴後出坐朝儀卽然而昨日動駕時臣申飭禮都監使之預整班行二嚴後臣始出班則宰臣班中有數三軺床虛坐者故臣使錄事摘發捉囚其下吏則吏曹參判具庠晩始出來反使其曹吏摘取政府下隷之號牌云故臣始也不信招問曹吏則果有是事如許駭擧臣實初見名爲大臣而按例董飭之事卿宰如是起怒至有無前之擧此豈非大關紀綱乎臣不勝駭異以爲吏參則從當筵稟論罪便在待勘中不可參班之意分付曹吏矣渠旣不能屛伏俟罪而乃反汲汲陳疏敢爲先發之計豈有如許體統乎譴罷之典恐涉太輕矣上曰然則加施削職之典可乎濟恭曰雖從末勘削職斷不可已也上命書傳敎曰昨於箚批以登筵後加等處分爲說而今筵聞卿言具庠事節節駭然益知其所不知此而尋常處分朝廷體統何以振礪前參判具庠加施削職之典上曰旣無稟達之事則大臣先爲就座諸堂以次稟事可也昌順曰本廳都試春秋設行而有故不爲則節目中本無進行之例其後因特敎使之追行而前右相以本廳年前未行之都試竝爲設行事筵稟蒙允矣見年條則年前都試之積滯未行者竝當年條爲五次矣有難一時設行故敢此仰達矣上曰春取三次秋取二次可也出擧條文源曰關西定配罪人有移配之命而昌城罪人廷楫江界罪人崔鍾岳旣是逆獄干連之罪人則不可移配於近地臣府不敢擧行矣上曰何必如是一體擧行可也上曰頒紙已久應試諸人尙無操筆之意御題所重何如而屢次飭敎之下焉敢如是乎春秋館堂上各別申飭可也上曰其中或不無製進之意者而鄭文始獨不操筆故諸人亦無先發者守禦使亦必勸令應試而不遵君命父敎豈不萬萬痛駭乎至於金履喬則予雖不欲索言渠家便是再生之人而有何不欲竝試者敢爲逡巡乃爾乎卽速製進之意館堂連爲嚴飭可也民始曰臣有區區愚見敢此仰達矣翰圈自是參下極選苟有人言則不得赴試自古已然其所以重名器存廉防之非比等閑官職故臣於冒參翰圈時有以遺珠爲言者此雖竝被彈有異旣有人言之云云則有不敢晏然赴試遂以此引義而至有改圈之擧今此圈事之被論不啻等閑說去則應試人之不欲冒赴固無足怪而殿下督迫太過使之悶隘罔措此豈淸朝之美事哉臣愚死罪竊以爲此乃御極後初有之過擧也擧措由是而乖當名器職此而玷汚廉防以之而打壞此所謂一事三失伏願亟加三思更勿强迫是臣區區之望也上曰卿非矣卿則罷職退去可也仍命書傳敎曰今日臨殿之擧出於收殺究竟之意則今此重臣筵奏萬萬意慮之外旣云御極後初有之過擧又以束縛新進玷汚名器等說張皇支蔓看作名義關頭者果何所據館堂堂上鄭民始爲先罷職敎昌順曰以卿子之故鄭民始之所奏如此不意此重臣之亦爲是也卿亦退去可也上曰雖無鄭文始豈不可設場乎其一向方命之罪當施竄配之典鄭文始爲先出付直下義禁府可也敎濟恭曰卿徒以古人之見慮事未及周苟欲各圈二人則新榜中豈無他人乎雖以薦規言之何必登科三日內汲汲薦引而致此葛藤乎予果固已慮之矣金履喬則固當畏約而沈能迪之尙無動靜亦何故也乃如可許赴使之卽爲入來至於尹持訥則臺章無姓名露出者而又何逡巡乎渠輩初不入來則已旣已入來而及夫參拜頒紙應試之際節節抗拒者抑何義也渠輩所執必有準限欲以竄配爲限乎抑以抵死爲限乎卽爲問啓可也履喬等曰惟願被罪矣上曰罪有輕重果以何者爲限乎斯速仰對可也履喬等曰被罷輕重只俟自上處分而已矣上曰渠輩終始頑拒無意承命雖係過中之擧何可顧念乎予當親問一竝具格待令於肅章門可也如是嚴敎之後終不承命則可謂有臣分乎履喬等始乃操筆謄題上曰渠輩今已回聽方欲製呈鄭文始俄者處分可謂適中其願卽令故送入參召試可也聖淵曰試所承旨望尙未下故敢此仰達矣上曰以禮房爲之上曰差備忠義臺爲出去事甚駭然仍命書榻敎曰忠勳府有司堂上中公事堂上罷職上曰次對退去試官及侍衛亦爲權退可也諸臣以次退出